ΓΡΑΠΤΗ ΕΡΩΤΗΣΗ P-2187/98

υποβολή: Jean-Antoine Giansily (UPE) προς την Επιτροπή

(7 Ιουλίου 1998)

Θέμα: Προεδρικές εκλογές στο Τόγκο

Οι προεδρικές εκλογές στο Τόγκο διεξηχθησαν την Κυριακή 21 Ιουνίου 1998.

Σύμφωνα με πληροφορίες που μεταδόθηκαν από τον Τύπο, η ΓΔ VIII διέθεσε περίπου δύο εκατομμύρια Ecu γι αυτές τις εκλογές.

Θα μπορούσατε να μου γνωστοποιήσετε ποιά ήταν η κατανομή αυτών των πιστώσεων και τον κατάλογο των οργανισμών οι οποίοι εισέπραξαν περισσότερα από 100.000 Ecu για κάθε δράση;

Σύμφωνα με ποιά κριτήρια επελέγησαν οι παρεμβαίνοντες και ποιά επιτροπή αποφάσισε τη φύση των παρεμβάσεων της Ευρωπαϊκής Ένωσης; Σ' αυτές τις εκλογές συμμετέσχε το Ευρωπαϊκό Κοινοβούλιο και με ποιόν τρόπο;

Μια ένωση με την επωνυμία Ανταποκριτές Χωρίς Σύνορα ενεπλάκη σε ιδιαίτερα μεγάλο βαθμό σ' αυτές τις εκλογές έχοντας στάση έντονης ανάμιξης στις εσωτερικές υποθέσεις του Τόγκο. Όμως αυτός ο οργανισμός ισχυριζόταν ότι δρα με εντολή της Ευρωπαϊκής Ένωσης.

Θα ήθελα να μου επιβεβαιώσετε ότι αυτοί οι ισχυρισμοί είναι ακριβείς.

Εάν έτσι έχουν τα πράγματα, μπορείτε να διευκρινίσετε:

- βάσει ποίων κριτηρίων επελέγη αυτός ο ιδιαίτερα χαρακτηρισμένος πολιτικά οργανισμός;

- ποιοί άλλοι οργανισμοί ήσαν συνυποψήφιοι κατά τη στιγμή της επιλογής;

- σε ποιά ποσά ανέρχεται η πληρωμή για τις υπηρεσίες του;

- τι είδους έλεγχο άσκησε η ΓΔ VIII επί των δραστηριοτήτων του;

Απάντηση του κ. Pinheiro εξ ονόματος της Επιτροπής

(24 Ιουλίου 1998)

Κατόπιν αιτήσεως της κυβερνήσεως του Τόγκο, τέθηκε σε εφαρμογή πρόγραμμα για τη στήριξη και την παρακολούθηση της εκλογικής διαδικασίας. Οι δράσεις και τα αντίστοιχα ποσά είναι τα εξής: τεχνική βοήθεια και χρηματοδοτική ενίσχυση προς την εθνική εκλογική επιτροπή (CEN) (500.000 ECU), επιμόρφωση θεσμικών φορέων (480.000 ECU), εκλογική ευαισθητοποίηση και κατάρτιση εθνικών παρατηρητών στο πλαίσιο συλλογικού προγράμματος κοινής δράσης για δημοκρατικές εκλογές (PACED) υπό την ευθύνη μη κυβερνητικών οργανώσεων (ΜΚΟ) του Τόγκο (375.000 ECU), παρατήρηση των κρατικών μέσων ενημέρωσης κατά την προεκλογική περίοδο (110.000 ECU) από τους Ανταποκριτές Χωρίς Σύνορα (ΑΧΣ) και αποστολή εκλογικών παρατηρητών της Κοινότητας (560.000 ECU) υπό τον συντονισμό της Electoral Reform International Services (ERIS), με παρατηρητές μεσοπρόθεσμης θητείας που πρότεινε η ERIS και παρατηρητές βραχυπρόθεσμης θητείας που πρότειναν τα κράτη μέλη.

Τα διατεθέντα κεφάλαια δεν πρόκειται να αναλωθούν πλήρως.

Οι εμπειρογνώμονες που έχουν επιφορτιστεί με την εκτέλεση του προγράμματος επιμόρφωσης των θεσμικών φορέων και με την παροχή της τεχνικής βοήθειας προς τη CEN επελέγησαν με βάση τις επαγγελματικές ικανότητές τους, ενώ οι συμβάσεις τους, ποσού μικρότερου των 100.000 ECU, χρηματοδοτήθηκαν από το εθνικό ενδεικτικό πρόγραμμα και υπεγράφησαν από τις αρχές του Τόγκο, ήτοι από τον Εθνικό Διατάκτη του Ευρωπαϊκού Ταμείου Ανάπτυξης (ΕΤΑ).

Η Επιτροπή χρηματοδότησε τις δράσεις ευαισθητοποίησης και παρατήρησης από το κονδύλιο του προϋπολογισμού B7-7020. Οι προτάσεις έργων υποβλήθηκαν στην Επιτροπή από τις προαναφερθείσες οργανώσεις και εγκρίθηκαν σύμφωνα με τις διαδικασίες που διέπουν τη διαχείριση του ως άνω κονδυλίου. Σύμφωνα με τον εκλογικό νόμο, η κυβέρνηση του Τόγκο προέβη στη διαπίστευση ως παρατηρητών όλων των μελών των αποστολών για την παρακολούθηση των μέσων ενημέρωσης και την παρατήρηση της εκλογικής διαδικασίας. Εντούτοις, παρά τις δεσμεύσεις που είχε αναλάβει, αρνήθηκε να διαπιστεύσει τους εθνικούς παρατηρητές.